Skool spog met verskeie prestasies | Netwerk24
Skool spog met verskeie prestasies
Presidentsverkenners is van links Henro van Rooyen, Lehana van der Merwe, Jan-Adriaan Bekker, Carike Beylefeld, Gideon van der Westhuizen, Tamika van Wyk en Ruben Cloete. Foto's: Verskaf
Talle leerlinge aan die Hoërskool Jim Fouché het die afgelope tyd presteer.
Vier leerlinge het in die nasionale Radikale Redenaars-kompetisie plekke behaal. Karla Visser (gr. 8) het 'n vyfde plek behaal, Carlise Botha (gr. 9) 'n vierde plek in Afrikaans en sewende plek in Engels, Sutiné Venter (gr. 10) 'n negende plek en Suné Scheepers (gr. 12) 'n agtste plek.
Henro van Rooyen, Jan-Adriaan Bekker, Gideon van der Westhuizen, Ruben Cloete, Lehana van der Merwe, Carike Beylefeld en Tamika van Wyk het almal die Presidentsverkenner-eerbewys verwerf.
Lourens van Niekerk (gr. 10) het 'n A-simbool in die ATKV se DigiKuns-kompetisie behaal. Hy het ook in die nasionale ronde van die Oppie Tong af-redenaarskompetisie vir gr. 10 tot gr. 12-leerlinge 'n tweede plek in die onvoorbereide afdeling behaal.
Elizri Malan het in die digitale weergawe van die ATKV-tienertoneelkompetisie deelgeneem en 'n silwermedalje vir haar toneelspel verwerf.